《和孔毅甫州名五首 其一》
宋代·吕陶

毅甫生江南，蕴有洙泗质。雄文极古今，通鉴尽疏密。

瀛山绣衣使，高步尚淹屈。河水润畎亩，随珠照圭荜。

仁风信乐易，治体本诚一。昌时政多暇，丰岁民甚佚。

抚琴得遗音，开卷终旧帙。天和内自保，万事皆外物。

我生本蒿莱，岂合顾簪绂。南迁至此处，惠养殊不失。

伤心屈原棹，掩耳湘灵瑟。罪大敢放怀，恩深已沦骨。

幸常从公游，谈笑度永日。我吟续郢唱，缄封弥战栗。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。